Karina Lorentzen Dehnhardt (SF), 2024-10-22:
Jeg anerkender selvfølgelig, at der er nogle, der er bekymrede, og det synes jeg selvfølgelig også de må have ret til at være, men man kan jo ikke stå på et synspunkt om, at ytringsfriheden skal gælde for alle, og det vil sige, at alle skal have lov til at flage med det, de vil, og så sige, at der så alligevel lige skal være begrænsninger for den her lille særlige gruppe.
I SF synes vi jo, at når vi én gang har stået på det synspunkt, at man ikke skal have et forbud mod at brænde koraner af, fordi det er et indgreb i ytringsfriheden, så kan man heller ikke have et synspunkt om, at man ikke må flage med det, man vil.
Det betyder ikke, at vi ikke anerkender Dannebrog som vores nationale samlingspunkt.
Vi synes, at Dannebrog er stærk nok til at kunne klare den her situation.
Vi bruger det i så mange sammenhænge, at jeg er overbevist om, at Dannebrog sagtens holde til, at der også er andre flag.
Jeg vil så tillade mig at have et lidt anderledes synspunkt.
I SF er vi også glade for vores flag.
Vi synes faktisk, at vores flag viser noget om fællesskab.
Det er et nationalt symbol.
Vi elsker at bruge vores flag i Danmark.
Vi har ikke færre end 15 officielle flagdage, men vi bruger det også til fødselsdage og til sportsbegivenheder, og vi bruger det til de kongeliges fødselsdage, til kirkelige højtider, til begravelser, til militære mærkedage og faktisk også på juletræet.
Det gør vi i hvert fald hjemme hos os.
Så vi synes, at vores flag er et stærkt symbol, og vi tror på, at det vil være sådan, uanset hvilken lovgivning vi har.
Derfor synes vi egentlig også, at det er relativt uproblematisk at fastholde den retstilstand, som er opstået efter højesteretsdommen, nemlig at det er tilladt at flage med alle nationers flag.
For vi synes jo ikke, at det ser ud, som om der er opstået en masse problematikker i forbindelse med højesteretsdommen, hvorefter det jo har været lovligt at flage med det flag, man ville, og det vil det være, indtil vi får det her lovforslag vedtaget.
Det er jo heller ikke, fordi jeg synes, vi har set, at politiet ligesom har været på jagt efter alle mulige flag, på nær måske lige i Tibetsagen, men det tror jeg ikke handlede så meget om flagene, men om nogle andre ting.
Det virker, som om man er gået meget mere pragmatisk til værks, og jeg synes heller ikke, vi har set, at der er blevet udskrevet mange bøder på den baggrund.
Så vi synes, at den nugældende retstilstand skal fortsætte.
For os handler det om ytringsfrihed, altså at flagning er en form for ytring og dermed også en del af ytringsfriheden, og den synes vi i SF skal have vide rammer.
Det var jo også derfor, at vi var så meget imod det her med, at regeringen vedtog et forslag om, at man skulle forbyde afbrænding af religiøse skrifter, og hvis man mener, at det forslag er en krænkelse af ytringsfriheden, må begrænsninger af friheden til at flage med det, man vil, også være det.
Regeringen skal dog have point for nogle liberaliseringer i forslaget.
Jeg synes, det er rigtig godt, at tyskerne får lov til at flage med deres flag.
Jeg har måske ikke så mange reservationer som Dansk Folkeparti.
Jeg tænker, at vi har arbejdet utrolig meget i grænselandet med at skabe forbindelser på tværs af landegrænserne.
Vi har politi, der samarbejder og faktisk kan operere på hver side i dag.
Vi har også masser af studerende, der kommer ind fra Tyskland for at studere i Danmark.
Vi har masser af arbejdskraft; det så vi under corona.
12.000 pendler hver eneste dag fra Tyskland til Danmark for at tage på arbejde.
Vi har rigtig mange, der køber huse her, og som køber ind på idéen om vores skolesystem.
Det er selvfølgelig noget andet end det tyske mindretal, som altid har boet her.
Jeg siger bare, at vi har bygget mange broer over alt det, der var, og som selvfølgelig også skal huskes, som det var.
Men det er vigtigt, at vi ikke størkner i det billede.
Derfor er det en god idé.
Så synes jeg også, at regeringen skal have point for at liberalisere på den måde, at det kun gælder i toppen af flagstængerne.
Jeg kan godt se, at man prøver at neddrosle det og sige i lovforslaget, at det er en mindre ting, men jeg synes faktisk, det er en stor ting, og det betyder i hvert fald, at flere måske kan ytre det, som de vil.
Vi synes, at Danmark som nation og dansk kultur sagtens kan bestå, selv om der af og til også vajer andre flag i toppen af flagstængerne.
Vi har i øvrigt noteret os, at Bertel Haarder såmænd er enig med os.
Tak for det.